Diari Oficial de la Generalitat Valenciana


Sumari del DOGV 3212, del 27-03-1998 (1998/900503)

DECRET 29/1998, de 10 de març, del Govern Valencià, pel qual es crea el registre de reclamacions formulades contra les entitats acreditades per a la realització de funcions de mediació en l'adopció internacional.
--------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/03/10/29/dof/vci/html**

### Dades del document

Número de DOGV
:   3212

Data del DOGV
:   27-03-1998

Secció del DOGV
:   I. DISPOSICIONS GENERALS

Número del document
:   1998/900503


Data del document
:   10-03-1998

Organisme emissor


Tipus de document
:   Decret

Correcció d'errades

Anàlisi jurídica

 Descriptors 

:   * legislació
    * reglament intern
    * adopció
    * servei social
    * registre de documents

DECRET 29/1998, de 10 de març, del Govern Valencià, pel qual es crea el registre de reclamacions formulades contra les entitats acreditades per a la realització de funcions de mediació en l'adopció internacional. [1998/X2361]  
Preàmbul  
El Decret 168/1996, de 10 de setembre, del Govern Valencià, pel qual es regula l'acreditació de les entitats de mediació d'adopció internacional, estableix en la disposició addicional tercera el que segueix: "La Conselleria de Treball i Afers Socials disposarà en el termini de tres mesos des de l'entrada en vigor d'aquest Reglament, d'un registre de reclamacions formulades per les persones que acudesquen a les entitats acreditades, segons preveu l'article 25.4 de la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil".  
L'establiment d'aquest registre suposa una mesura eficaç que facilita l'exercici dels drets que els ciutadans tenen reconeguts i els dóna la possibilitat de comunicar a l'administració les seues reclamacions de forma que aquesta puga adoptar les mesures necessàries per millorar el serveis que presta a aquests i corregir, amb això, les possibles situacions d'anormal funcionament de les entitats de mediació d'adopció internacional acreditades.  
Amb això no sols s'acompleix el mandat contingut en el Decret 168/1996, de 10 de setembre, del Govern Valencià, que crea i estableix el règim de funcionament del Registre de Reclamacions dels usuaris de les entitats col·laboradores d'adopció internacional, sinó que palesa la voluntat d'aquesta administració que fixa com a un dels seus objectius fonamentals la defensa dels usuaris dels serveis, més encara quan aquests serveis tenen relació amb la mateixa administració, com és el cas que ens ocupa.  
Segons l'exposat, per tal de complir el que estableix el Decret 168/1996, de 10 de setembre, del Govern Valencià, a proposta de la consellera de Benestar Social, d'acord amb el Consell Jurídic Consultiu de la Comunitat Valenciana, i amb la deliberació prèvia del Govern Valencià, en la reunió de data 10 de març de 1998,  
DECRETE  
Article 1  
Es crea el Registre de Reclamacions contra les entitats acreditades per a la realització de funcions de medicació d'adopció internacional, en el qual s'hauran de registrar les reclamacions que formulen els usuaris de les entitats col·laboradores d'adopció internacional acreditades, amb àmbit d'actuació en la Comunitat Valenciana, que es denominarà registre de reclamacions contra les entitats acreditades per a la realització de funcions de mediació d'adopció internacional.  
Article 2  
El Registre de Reclamacions presentades contra les entitats acreditades per a la realització de funcions de mediació en l'adopció internacional serà únic per a tota la Comunitat Valenciana, amb ubicació i sota la dependència de la Direcció General de la Família i Adopcions, dependent de la Conselleria de Benestar Social, que haurà de vetlar pel seu correcte funcionament.  
El llibre de registre estarà integrat per fulls foliats i segellats per la Direcció General de la Família i Adopcions abans de la seua utilització i s'ajustaran al model que aprovarà la Direcció General.  
Els assentaments de les reclamacions, que seran practicats en el referit llibre de registre indicaran, si més no, la data de presentació de la reclamació i la recepció material en el registre, identificació de les parts afectades i expressió succinta del motiu de cada reclamació i es practicarà correlativament per ordre cronològic de recepció, sense deixar buits entre aquests.  
Article 3  
Totes les entitat col·laboradores d'adopció internacional acreditades per al seu funcionament en l'àmbit de la Comunitat Valenciana tindran a disposició dels usuaris dels seus serveis els fulls de reclamacions ajustats al model recollit en l'annex d'aquesta norma.  
Totes les entitats col·laboradores d'adopció internacional acreditades estaran obligades a exhibir al públic de forma perfectament visible la següent llegenda: "Aquesta entitat de Mediació d'Adopció Internacional té fulls de reclamacions a disposició dels qui els sol·liciten".  
La mesura de cada una de les lletres serà d'almenys un centímetre i la llegenda estarà redactada en les dues llengües oficials de la Comunitat Valenciana.  
Article 4  
L'usuari d'aquestes entitats podrà sol·licitar, en qualsevol moment, els fulls de reclamacions per formalitzar-les, fent-hi constar la data de reclamació, el seu nom i cognoms, document nacional d'identitat o passaport, nacionalitat i la resta de dades regulades en l'imprès de reclamació.  
S'exposaran de manera clara i concisa els fets que motiven la queixa, el representant de l'entitat o persona que el va atendre i totes les dades o documents que considere oportuns incloure per poder instruir-ne l'expedient.  
Els fulls de reclamacions estaran integrats per un joc unitari d'impresos compost per un foli original de color blanc, una còpia de color rosa, altra verda i altra de color groc.  
El representant de l'entitat col·laboradora haurà d'entregar a l'usuari dues còpies, les de color blanc i verd dels fulls de reclamacions i es quedarà amb la còpia de color rosa a disposició de la inspecció i trametrà la còpia de color groc al registre de reclamacions contra les entitats acreditades per a la realització de funcions de mediació en l'adopció internacional dependent de la Direcció General de la Família i Adopcions.  
Article 5  
El reclamant podrà presentar directament el full de color verd en el registre de reclamacions de la Direcció General de la Família i Adopcions o, si s'escau, trametre-la per qualsevol dels mitjans establerts en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú. La reclamació s'adjuntarà als documents que estime convenient per fonamentar-la.  
Article 6  
Una vegada rebuda en el registre la còpia de la reclamació formulada pels usuaris de les entitats acreditades, remesa o presentada per ells mateixos al registre, se'n prendrà assentament en el llibre de registre de reclamacions en la forma prevista en l'article 2.  
Article 7  
Presa la anotació a què es refereix l'article anterior, la Direcció General de la Família i Adopcions durà a cap una funció de mediació, citarà les parts a una compareixença en la seu de la Direcció General i els proposarà un acord per solucionar la queixa formulada.  
Si l'esmentada mediació tinguera èxit i s'hi assolira un acord entre les parts, o l'usuari que va presentar la reclamació en desistira, s'arxivarà l'expedient i es notificarà als interessats en aquest, sempre que el motiu de la reclamació no comporte cap infracció administrativa o penal.  
Si se'n deduira infracció administrativa, la Direcció General iniciarà d'ofici la tramitació d'un expedient amb tota la documentació que estiga en el seu poder i la que considere oportú sol·licitar per a la tramitació d'aquest. Si en qualsevol moment del procediment s'hi apreciaren indicis racionals d'infracció penal, es comunicaran els fets al Ministeri Fiscal i se suspendrà la iniciació del procediment administratiu fins que es resolga l'ordre jurisdiccional competent.  
En el supòsit que no existesca acord entre les parts i que els fets no siguen constitutius d'infracció administrativa o penal, el director general de la Família i Adopcions dictarà una resolució fonamentada sobre la queixa formulada.  
Article 8  
Les entitats mediadores d'adopció internacional estaran obligades a facilitar a la Direcció General de la Família i Adopcions tota la informació que els sol·licite sobre les seues activitats, expedients d'adopció internacional o qualsevol altra dada d'interès per a la instrucció de l'expedient administratiu, amb respecte a la normativa legal vigent en matèria de protecció a la persona per l'ús de fitxers i tractament informatitzat de dades personals.  
Article 9  
Respecte a les infraccions, sancions administratives i del procediment per instruir els expedients sancionadors, s'hi seguirà l'establert en els capítols tercer, quart i cinquè del títol setè de la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, a la resta de normativa autonòmica susceptible d'aplicació per les conductes desenvolupades i en allò no previst per la normativa autonòmica i en les seues normes de desplegament, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIONS FINALS  
Primera  
És facultada la consellera de Benestar Socials per dictar les disposicions necessàries per a l'aplicació i desplegament d'aquest decret.  
Segona  
Aquest Decret entrarà en vigor en el termini d'un mes comptador des de la data de la seua publicació al Diari Oficial de la Generalitat Valenciana.  
València, 17 de març de 1998  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera de Benestar Social,  
MARCELA MIRÓ PÉREZ


Còpia Permalink ELI